കെപിസിസി ഭാരവാഹി പട്ടിക: കെ സി വേണുഗോപാല് വഴിവിട്ട് ഇടപെട്ടെന്ന് ഗ്രൂപ്പുകള് തിരുവനന്തപുരം കെപിസിസി ഭാരവാഹി പട്ടികയില് ഇഷ്ടക്കാരെ തിരുകിക്കയറ്റാനും മാനദണ്ഡം അട്ടിമറിക്കാനും എഐസിസി ജനറല് സെക്രട്ടറി കെ സി വേണുഗോപാല് വഴിവിട്ട് ഇടപെട്ടെന്ന് ഗ്രൂപ്പുകളുടെ രൂക്ഷവിമര്ശം. ഒറ്റദിവസംകൊണ്ട് പൊട്ടിവീണ നേതാവല്ലെന്നും എല്ലാം തന്റെ തലയില് കെട്ടിവയ്ക്കാനാണ് ശ്രമമെന്നും വേണുഗോപാല് തിരിച്ചടിച്ചു. വേണുഗോപാലിനെ പിന്തുണച്ച് കെ സുധാകരനും രംഗത്തെത്തിയതോടെ പുനഃസംഘടനാ തര്ക്കം മുറുകി. ഹൈക്കമാന്ഡിന് കൈമാറിയ അന്തിമ പട്ടിക ബുധനാഴ്ച പ്രഖ്യാപിക്കും. എം പി വിന്സന്റ് അടക്കം രണ്ട് മുന് ഡിസിസി പ്രസിഡന്റുമാരെയും ഒരു മഹിളാ കോണ്ഗ്രസ് നേതാവിനെയും ഭാരവാഹിയാക്കിയേ പറ്റൂവെന്ന വേണുഗോപാലിന്റെ ഇടപെടലാണ് വിവാദമായത്. എ, ഐ ഗ്രൂപ്പുകള് പ്രതിഷേധമുയര്ത്തി. മുതിര്ന്ന നേതാക്കളുമായി സമവായത്തിലെത്താന് നിര്ദേശിച്ച് താരിഖ് അന്വര് പട്ടിക തിരികെ നല്കി. ഇതുമായി താന് കേരളത്തിലെത്തിയാല് പൊട്ടിത്തെറിയുണ്ടാകുമെന്നാണ് സുധാകരന്റെ നിലപാട്. ചൊവ്വാഴ്ച പ്രതിപക്ഷ നേതാവ് വി ഡി സതീശനും സുധാകരനും ചര്ച്ച നടത്തിയശേഷമാണ് അന്തിമ പട്ടിക അയച്ചുകൊടുത്തത്. വേണുഗോപാല് നിര്ദേശിച്ചവര് ഭാരവാഹികളാകുമെന്നാണ് സൂചന. മഹിളാ കോണ്ഗ്രസ് ദേശീയ ഭാരവാഹികൂടിയായ നേതാവിനുവേണ്ടിയാണ് വേണുഗോപാല് ഇടപെട്ടത്. മുന് കൊല്ലം ഡിസിസി പ്രസിഡന്റ് ബിന്ദു കൃഷ്ണയെ വൈസ് പ്രസിഡന്റാക്കണമെന്നും ആവശ്യപ്പെട്ടു. സ്ഥാനമൊഴിഞ്ഞ ഡിസിസി പ്രസിഡന്റുമാരെ പരിഗണിക്കേണ്ടെന്ന മാനദണ്ഡം മാറ്റണമെന്നും നിര്ദേശിച്ചു. മാനദണ്ഡം മാറ്റിയാല് കടുത്ത പ്രതിഷേധമുയരുമെന്ന സുധാകരന്റെ വാദം ഹൈക്കമാന്ഡ് അംഗീകരികരിച്ചില്ല. പുനഃസംഘടനാ മാനദണ്ഡം അട്ടിമറിക്കാന് ഇടപെട്ടില്ലെന്ന് വേണുഗോപാല് പറഞ്ഞു. സംസ്ഥാന നേതൃത്വത്തിന്റെ തീരുമാനം പൂര്ണമായും നടപ്പാക്കും. താനുമായി ബന്ധമുള്ളവരാരും ഭാരവാഹികളാകാന് പാടില്ലെന്ന വാദം അംഗീകരിക്കില്ലെന്നും അദ്ദേഹം പറഞ്ഞു. സതീശനുമായി ചര്ച്ച നടത്തിയ സുധാകരന്, മുതിര്ന്ന നേതാക്കളായ ഉമ്മന്ചാണ്ടിയെയും ചെന്നിത്തലയെയും കാണാന് കൂട്ടാക്കിയില്ല. മുന് കെപിസിസി പ്രസിഡന്റുമാരുടെ പരാതിയും അവഗണിച്ചു.